# Kirkon esineistön käyttöön ottaminen

Kirkon esineistö (esimerkiksi kastemalja, ehtoollisvälineet, urut, kirkonkellot, kirkkotekstiilit, vihkiryijy ja lähetyskynttelikkö) otetaan käyttöön seurakunnan pääjumalanpalveluksessa. Tässä oleva aineisto sijoitetaan tällöin johdantosanojen yhteyteen. Voidaan käyttää myös [kirkon vihkimisen kaavan](https://evl-my.sharepoint.com/personal/hanna_koskinen_evl_fi/Documents/Työpöytä/kirkkokasikirjan%20uudet%20tiedostot/8%20Rukoushetkiä/89_kirkon_vihk.doc) aineistoa.

Seurakuntalaiset voivat kantaa kulkueessa käyttöön otettavat esineet.

Johdantosanat

**P** Rakkaat seurakuntalaiset. Tässä messussa/jumalanpalveluksessa otamme käyttöön – –. Kirkko on paikka, jossa Jumalan kansa viettää juhlaa. Siksi tahdomme kaunistaa kotikirkkoamme. Otamme – – käyttöön Jumalan sanaa kuunnellen ja rukoillen.

Avustajat lukevat esimerkiksi seuraavia raamatuntekstejä: Ps. 26:6–8, Ps. 27:4, Ps. 48:10–11, Ps. 65:5, Ps. 92:2–5, Ps. 104:1–2, Ps. 105:1–4, Ef. 2:19–22, Ef. 5:19–20, Jaak. 1:17, Ilm. 4:11.

**P** Muistuttakoon tämä – – meitä Jumalan armosta ja hyvyydestä.

**P/E** Rukoilkaamme.

Herra, meidän Jumalamme. Sinä olet kutsunut kansasi ylistämään nimeäsi. Me rukoilemme sinua: Siunaa meitä ja kaikkia, jotka kokoontuvat tässä kirkossa. Muista hyvyydessäsi niitä, jotka ovat kaunistaneet tätä kirkkoa lahjoillaan ja työllään. Suo tämän kirkon ja sen esineistön johdattaa meitä hiljentymiseen, rukoukseen ja kiitokseen. Kuule palvelijoittesi rukous Poikasi Jeesuksen Kristuksen, meidän Herramme tähden.

Rukouksen jälkeen voidaan laulaa virsi (esimerkiksi 195, 196 tai 200). Virren sijasta voidaan käyttää myös laulua »Herra, olet auttajamme» (ks. [Lauluja rukoushetkiin](https://evl-my.sharepoint.com/personal/hanna_koskinen_evl_fi/Documents/Työpöytä/kirkkokasikirjan%20uudet%20tiedostot/8%20Rukoushetkiä/79_lauluja.doc)).